題炭谷湫祠堂
作者：韓愈
朝代：唐

paragraphs: 萬生都陽明，幽暗鬼所寰。
嗟龍獨何智，出入人鬼間。
不知誰爲助，若執造化關。
厭處平地水，巢居插天山。
列峰若攢指，石盂仰環環。
巨靈高其捧，保此一掬慳。
森沈固含蓄，本以儲陰奸。
魚鼈蒙擁護，羣嬉傲天頑。
翾翾棲託禽，飛飛一何閑。
祠堂像侔真，擢玉紆煙鬟。
羣怪儼伺候，恩威在其顏。
我來日正中，悚惕思先還。
寄立尺寸地，敢言來途艱。
吁無吹毛刃，血此牛蹄殷。
至令乘水旱，鼓舞寡與鰥。
林叢鎮冥冥，窮年無由刪。
妍英雜豔實，星瑣黃朱斑。
石級皆險滑，顛躋莫牽攀。
龍區雛衆碎，付與宿已頒。
棄去可奈何，吾其死茅菅。